钦定古今图书集成/理学汇编/学行典/第240卷 > 季衍昌
## 钦定古今图书集成/理学汇编/学行典/第240卷 > 季衍昌

按《无锡县志》：“季衍昌，字如舜，少以诚信推于乡。有西
村孙氏者，故素封，与谈济有隙。济子死，诬孙杀之，讼
于府，将检视，而济妻不忍其子之析骨也，使济夜叩
衍昌之门曰：‘吾始意不至此，诚以君之言俾少资我，
可告息也’。”于是议以百五十金为济养，及葬其子费。
事已，济至，衍昌所受金，因留三之一以报衍昌。衍昌
缄识岁月，穴置之床下。后五年，遇济于城南，望见衍
昌而趋，衍昌呼止之，问无恙，曰：“向之所得，旋为族人
分攫荡尽。今羁栖吕城，且不能归故土，何面目复见
丈人。”衍昌邀至家，谓曰：“若但改行，吾为尔资。”遂出所
藏𢌿之，济犹识故物也，顿首愧叹，受金而去。又衍昌
家夜亡粟，事发，为里人所盗。其人反讦于官，累讼得
实，将发驿。衍昌度岁饥久系，“今远遣，万一道死，是吾
以数石米杀之也。”为宛转解释，竟得不罪。